**ELŐTERJESZTÉS**

**Körmend Város Önkormányzata Képviselő-testülete 2018. május 30-i ülésére**

**Tárgy:** Körmendi Média Centrum Városi Televízió és Rádió Nonprofit Közhasznú KFT. beszámolója a 2017-es gazdasági év eredményéről

Tisztelt Képviselő-testület!

A Körmendi Média Centrum Városi Televízió és Rádió Nonprofit Közhasznú KFT. a 2017-es esztendőben változatlan személyi összetételben végezte munkáját. A műsorkészítési tevékenység Németh Zsolt főszerkesztő irányításával folyik. Az alap műsorrendszeren 2017-ben nem változtattunk:

- Kéthetente készül az “Ez történt…” esemény összefoglaló

- Kéthetente Körmendi szemmel és Körmendi böngésző címmel felváltva magazinokat készítettünk, így hetente új műsor kerül a képernyőre. A böngészőben egy-egy hónap eseményei közül válogatunk ki érdekesebbeket, melyeket a híradónál hosszabb terjedelemben is érdemesnek tartunk bemutatásra, a Körmendi szemmel magazinban pedig egy-egy a város életében jelentősebb eseményt, személyt mutatunk be.

Az adásidők hétfő, kedd 18:30, vasárnap 09:00

Képviselő testületi ülések közvetítése szombat 08.30

Kosárlabda mérkőzések: mérkőzést követő nap 18:30

Az Önkormányzat Képviselő-testületi üléseit teljes terjedelmében rögzítjük és sugározzuk. A felvételek a testületi üléseket követő szombaton 08:30-tól kerülnek adásba, illetve 1 hét múlva ismétlésbe. Az Ez történt esemény összefoglalóban a testületi ülésen hozott jelentősebb döntésekről a nézőket tájékoztattuk.

Az Egis Körmend NB I-es kosárlabda csapat bajnoki és kupamérkőzéseit felvételről közvetítjük. Az előző esztendőhöz hasonlóan az ellenfél csapatának városában ill. Szentgotthárdon és Nagykanizsán is láthatják felvételeinket. Az M4 ill. Digisport ill. valamennyi „helyi” társ televízióval együttműködésben az általuk rögzített felvételt is átadják így azt adásba szerkesztjük, a mérkőzést követő nap 18:30-tól.

Műsoraink között szerepel az „Élet-Forrás” címmel a Katolikus Egyházmegye havi magazinműsora, Vas Megye Önkormányzata Vasi Kaleidoszkóp kétheti magazinja, melyet a hétfői, keddi és vasárnapi adásnapokon sugározzuk

A Képújság folyamatosan működik a fenti műsorok adásidején kívül. Rendszeresen közzétesszük az önkormányzat és intézményei tájékoztatóit, felhívásait, pályázati kiírásait, egyéb hirdetményeit.

A kábeltelevíziós hálózat fejlesztésének eredményeképpen a Városi Televízió műsora továbbra is látható Nádasdon, Katafán és Hegyháthodászban is a Jupinet Kft. kábeltelevíziós hálózatán.

A televízió támogatása Körmend Város Önkormányzatával kötött éves megállapodás alapján évi 2.500 eFt, mely negyedévenkénti bontásban került utalásra.

Televíziónk a 2.500 eFt-ot jelentősen meghaladó összeget fordított a műsorkészítésre és a hozzá kapcsolódó kiadásokra..

A pályázati lehetőségeink 2017-ben nem javultak. A televízió egyéb forrásból származó támogatása megszűnt. A reklám vállalkozási tevékenységben is további visszaesés következett be. 2017-ben is két hónapos „nyári szünetet” tartottunk, amikor új műsor nem készült (ismétléseket sugároztunk adásnapjainkon), az ügyvezető, a gyártásvezető és a főszerkesztő minden e munkakörben végzett tevékenysége utáni díjazásról lemondott

**Fejlesztések:**

A 2017-es esztendőben az adat archiválási feladatainkhoz a file szerver bővítését végeztük el, így most több évre sikerült az igényeket kielégíteni. Szükség lenne, hogy a Körmendi Televízió is áttérjen a megfelelő minőségű digitális sugárzásra, melynek jelenleg becsült költsége (1 db adásbonyolító számítógép, 1 db analóg-IP encoder kb. 1 millió forint). Ehhez saját forrásokkal nem rendelkezünk. A tervezett számítógép felújítását csak 2018-ban valósítjuk meg. 2018-ban meg kell oldanunk egy számítógép cseréjét is, illetve több „kisebb” javítási, felújítási munkák elvégzését tervezzük. E kiadásokat önerőből kívánjuk végrehajtani.

2017-es év gazdálkodási adatai:

Bevételek:

Értékesítés közvetlen bevétele 3.638.902 Ft

Egyéb bevételek 3.130.000 Ft (ebből önkormányzat 2.500.000 Ft)

összesen: 6.768.902 Ft

Költségek:

Anyag jellegű ráfordítások 5.596.525 Ft

Értékcsökkenési leírás 717.311 Ft

Üzemi/Üzleti tevékenység eredménye: 450.471 Ft

A közvetlen műsorkészítés (képes, video műsorok) összes költsége 3.595.914 Ft volt.

Kérem a tisztelt Képviselő-testületet, hogy a beszámolót elfogadni szíveskedjék.

**HATÁROZATI JAVASLAT**

Körmend Város Önkormányzata Képviselő-testülete megismerte és elfogadja a Körmendi Média Centrum Városi Televízió és Rádió Nonprofit Közhasznú KFT. 2017. évi gazdálkodásáról készült beszámolót.

Körmend, 2018. 05. 23.

**Bebes István**

**polgármester**